Voldemar Kuslap

Voldemar Kuslap (sündinud 24. septembril 1937 Vene NFSV-s Oudova rajoonis) on eesti laulja (bariton) ja näitleja.

 Lapsepõlv 
Voldemar Kuslap sündis Leningradi oblasti Pihkva ringkonna Oudova rajoonis eestlaste külas pere neljanda lapsena. Isa vangistati, kui Voldemar oli seitsmekuune, isa saatus on teadmata.

1943. aastal pidid Venemaa piirialadel asuvate eesti külade eestlased Eestisse ümber asuma, sest tulevase Pantriliini alad pidid saama sõjategevuse piirkonnaks. Kuslapite pere kolis Rõngu lähedale Valgutasse.Lauljateed - Estonia ooperisoliste. Tallinna Keskraamatukogu näitus

Aastail 1951–1953 õppis ta Uderna Algkoolis, veel on ta õppinud Tartu muusikakoolis Alma Kurtna lauluklassis. Ta on lõpetanud 1968. aastal Tallinna Riikliku Konservatooriumi (Viktor Gurjevi lauluklassis).

 Lauljatee algus 
Voldemar Kuslapile meeldis juba lapsena laulda, aga kõigepealt õppis ta kutsekoolis kompleksbrigaadide brigadiriks. Seal sattus ta koori ja sealt edasi solistiks. Kui ta saavutas rajooni isetegevusvõistlusel esikoha, tehti talle ettepanek minna tööle Tõrva kultuurimajja, kus ükski direktor polnud varem kaua vastu pidanud. Pärast Voldemar Kuslapi saabumist kihas seal aga varsti elu. Tõrvas tutvus Voldemar Kuslap ka oma esimese lauluõpetaja Mari Kulliga.

Helilooja Juhan Simm soovitas Kuslapil minna Tartu muusikakooli laulmist õppima. Tal puudus muusikaline alusharidus ja klaverimänguoskus, samuti oli ta hääl estraadirepertuaariga rikutud. Seetõttu tuli teha palju tööd. Peagi astus Tallinna Riiklikku Konservatooriumi, kus õppis algul Jenny Siimoni, seejärel Viktor Gurjevi lauluklassis. Temaga ühel kursusel õppis näiteks koloratuursopran Anu Kaal, hiljem liitus nendega ka bass Mati Palm.

 Töö ja looming 
Aastatel 1964–1965 laulis ta Estonia teatri kooris, aastatel 1965–2012 oli ta samas solist.Verni Leivak. "Voldemar Kuslap: ärge lunige kaastunnet". Postimees, 3. august 2013

1968. aastal lõpetas ta konservatooriumi peaosaga Valgre-Raudmäe muusikalis "Muinaslugu muusikas".

Voldemar Kuslap on olnud väga hinnatud operetisolist. Pál Ábrahámi operett "Savoy ball" koos Helgi Salloga kujunes 1982. aastal nii menukaks, et suure publikuhuvi tõttu mängiti etendusi ka Tallinna Linnahallis.

Viimane suurroll rahvusooperis Estonia oli Buonafede osa 2008. aastal esietendunud Joseph Haydni ooperis "Elu kuu peal".

Aastatel 1974–1979 töötas ta Tallinna Muusikakoolis pedagoogina.

 Rolle muusikateatris 
 pootsman Eino Tambergi ooperis "Raudne kodu"
 pastor Friesner Eduard Tubina ooperis "Barbara von Tisenhusen"
 Cervantes ja don Quijote Mitch Leigh' muusikalis "Mees La Manchast"
 Malatesta Gaetano Donizetti ooperis "Don Pasquale"
 nimiosa Wolfgang Amadeus Mozarti ooperis "Don Giovanni"
 Mike Shadow Igor Stravinski ooperis "Elupõletaja tähelend"
 Cyrano Eino Tambergi ooperis "Cyrano de Bergerac"
 Buonafede Joseph Haydni ooperis "Elu kuu peal"

 Filmirolle 
 1966 "Mis juhtus Andres Lapeteusega?" (mängufilm) – sõjamees rongikupees
 1968 "Mehed ei nuta" (telemängufilm) – Kuslap
 1970 "Valge laev" (mängufilm) – ajakirjanik
 1970 "Varastati Vana Toomas" (mängu- ja muusikafilm) – solist
 1974 "Ooperiball" (muusikafilm) – ooperisolist
 2011 "IT-planeet" (teleseriaal)
 2023 "Taevatrepp" (mängufilm) – isa

 Estraadilauljana 
Muusikateatris töötamise kõrvalt on ta aastakümneid esinenud estraadilauljana nii kontsertidel kui ka telesaadetes, sealhulgas ETV ülipopulaarses levimuusikasaates "Horoskoop" (1968–1973).

Eeskätt tema loomingut ja isiksust on käsitlenud ETV portreesaated
 "Laulab Voldemar Kuslap" (1978)
 "Estraaditähestik: Voldemar Kuslap"(1982)
 "Kapellmeister" (koos RAT Estonia kammerorkestriga; 1984)
 "Laululembus. Voldemar Kuslap" (1987)
 "Täna õhtul: Voldemar Kuslap" (1987)
 "Tarmo album: Voldemar Kuslap" (1995)
 "Ob-la-di, Ob-la-da: Voldemar Kuslap" (2000)
 "Tähelaev: Voldemar Kuslap" (2009)

 Raamatud 
 Voldemar Kuslap. Jalutuskäigud Eesti kalmistutel. Tallinn: Fookus Meedia, 2017. 439 lk.
 Voldemar Kuslap. Muhedaid nalju suurmeestest ja anekdoote. Tallinn: Fookus Meedia, 2022. 159 lk.
 Voldemar Kuslap. Uued jalutuskäigud Eesti kalmistutel. Tallinn: Hea Lugu, 2024. 368 lk.

 Tunnustus 
 1986 – rahvusvahelise estraadilauljate konkursi Punane Nelk (Sotšis) laureaat
 1971 – rahvusvahelise estraadilauljate konkursi Kuldne Orfeus (Bulgaarias) laureaat
 1973 – Eesti NSV teeneline kunstnik
 1976 – Georg Otsa nimeline auhind
 2001 – Valgetähe V klassi teenetemärk
 2005 – Rukkiräägu kultuuriauhind
 2014 – Tallinna raemedal

 Isiklikku 
Voldemar Kuslap on abielus Kaie Kuslapiga (neiupõlvenimi Hirjel). Nende poeg Argo Kuslap on õppinud teoloogiatUrmas Vahe. "Voldemar Kuslap: kalmistutelt leian ma rahu ja vaikust". Õhtuleht, 15. märts 2011. ning tütar Marin Kuslap on inglise keele ja käsitööõpetaja.Tuuli Koch. "Imekool – iga 15 õpilase kohta üks aasta õpetaja" Postimees, 28. juuli 2008.

Mais 2010 mõistis Harju maakohus Kuslapi kokkuleppemenetluses süüdi kehalises väärkohtlemises. Süüdistuse järgi läks Kuslap naabrite juurde, et paluda nende korterist kostnud muusika vaiksemaks panna. See päädis sõnavahetuse ja rüselusega, mille käigus lükkas Kuslap korteriukse kinni nii, et ühe noormehe sõrm jäi ukse vahele ja see tuli osaliselt amputeerida. Kohus määras Kuslapile rahalise karistuse 6975 krooni. Samuti rahuldas kohus alaealise kannatanu kasuks Kuslapi vastu 50 000 krooni suuruse tsiviilhagi.Voldemar Kuslap peab kannatanule maksma 50 000 krooni ERR, 19. mai 2010.

 Viited 

 Kirjandus 
 "Voldemar Kuslap. Minu muinaslugu muusikas" (Voldemar Kuslapi mälestused kirja pannud Piret Tali). Tänapäev. Tallinn 2011. 264 lk; ISBN 9789949270804.
 Berk Vaher. "Kannatlikkuse kunst" (raamatu "Voldemar Kuslap. Minu muinaslugu muusikas" arvustus). Eesti Ekspress, 29. september 2011. Lk 46.

Kategooria:Eesti lauljad
Kategooria:Eesti ooperilauljad
Kategooria:Eesti näitlejad
Kategooria:Eesti Muusika- ja Teatriakadeemia vilistlased
Kategooria:Eesti NSV teenelised kunstnikud
Kategooria:Valgetähe V klassi teenetemärgi kavalerid
Kategooria:Eestlased Venemaal
Kategooria:Sündinud 1937